Document ID: 32003R1989

Komisijos reglamentas (EB) Nr. 1989/2003
2003 m. lapkričio 6 d.
iš dalies keičiantis Reglamentą (EEB) Nr. 2568/91 dėl maišyto alyvuogių aliejaus ir maišyto alyvų išspaudų aliejaus savybių ir dėl atitinkamų analizės metodų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą (EEB) Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1513/2001 [2], ir ypač į jo 35a straipsnį,
kadangi:
(1) Komisijos reglamentas (EEB) Nr. 2568/91 [3] su paskutiniais pakeitimais, padarytais Reglamentu (EB) Nr. 796/2002 [4], apibrėžia fizines, chemines ir organoleptines alyvuogių aliejaus bei alyvų išspaudų aliejaus charakteristikas ir nustato šių charakteristikų analizės metodus. Tiriamosios aliejaus charakteristikos turi būti pakoreguotos, atsižvelgiant į alyvuogių aliejaus ir alyvų išspaudų aliejaus aprašymą bei apibrėžimus, išdėstytus iš dalies pakeistame Reglamento (EEB) Nr. 136/66 priede ir galiojančius nuo 2003 m. lapkričio 1 d., visų pirma į pirmojo spaudimo alyvuogių aliejaus lampante kategoriją įtraukiant paprasto alyvuogių aliejaus kategoriją ir nustatant mažesnį visų kategorijų aliejų rūgštingumą.
(2) Siekiant labiau suderinti reikalavimus su Alyvuogių aliejaus tarybos ir Codex Alimentarius nustatytais tarptautiniais standartais turi būti pakoreguotos tam tikros alyvuogių aliejaus ir alyvų išspaudų aliejaus charakteristikų ribinės vertės.
(3) Norint sumažinti bandymų, kurių reikia alyvuogių aliejaus bandiniui klasifikuoti, skaičių, pageidautina, kad įvertinimo laboratorijos analizuoja aliejaus kokybę ir grynumą pagal priimtą nustatytą schemą, kuri padės įvertinti, ar bandinys atitinka deklaruotą kategoriją. Taip pat reikia išbraukti Reglamento (EEB) Nr. 2568/91 VIII ir XIII prieduose numatytus analizės metodus, pakeičiant juos patikimesniais šiame reglamente išdėstytais metodais.
(4) Įvertinimo laboratorijoms imant alyvuogių aliejaus ir alyvų išspaudų aliejaus bandinius ir pakuojant juos į mažas pakuotes Reglamento (EEB) Nr. 2568/91 Ia priede nustatyta tvarka iškyla praktinių keblumų. Norint pašalinti šiuos keblumus ir kiek įmanoma labiau sumažinti imamų bandinių kiekį, reikia iš dalies pakeisti pirminio bandinio sudėtį.
(5) Suteikiant laiko prisitaikyti prie naujų standartų ir tam reikalingoms priemonėms įdiegti, kad nebūtų trikdomos prekybos operacijos, daliniai Reglamento pakeitimai netaikomi iki 2003 m. lapkričio 1 d. Dėl tų pačių priežasčių reikia numatyti, alyvuogių ir alyvų išspaudų aliejų, išpilstytą anksčiau šios datos, galima būtų parduoti tol, kol išsibaigs jo atsargos.
(6) Kadangi šiame Reglamente numatytos priemonės atitinka Aliejaus ir riebalų verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2568/91 iš dalies keičiamas taip:
1) 1 straipsnis pakeičiamas taip:
"1 straipsnis
1. Aliejai, kurių charakteristikos atitinka šio reglamento I priedo 1, 2 punktuose nustatytas charakteristikas, laikomi pirmojo spaudimo alyvuogių aliejumi, kaip apibrėžta Reglamento (EEB) Nr. 136/66 priedo 1 punkto a ir b papunkčiuose.
2. Aliejus, kurio charakteristikos atitinka šio reglamento I priedo 3 punkte nustatytas charakteristikas, laikomas pirmojo spaudimo klasikiniu alyvuogių aliejumi lampante, kaip apibrėžta Reglamento (EEB) Nr. 136/66 priedo 1 punkto c papunktyje.
3. Aliejus, kurio charakteristikos atitinka šio reglamento I priedo 4 punkte nustatytas charakteristikas, laikomas rafinuotu alyvuogių aliejumi, kaip apibrėžta Reglamento (EEB) Nr. 136/66 priedo 2 punkte.
4. Aliejus, kurio charakteristikos atitinka šio reglamento I priedo 5 punkte nustatytas charakteristikas, laikomas alyvuogių aliejumi, sudarytu iš rafinuotų ir pirmojo spaudimo alyvuogių aliejų, kaip apibrėžta Reglamento (EEB) Nr. 136/66 priedo 3 punkte.
5. Aliejus, kurio charakteristikos atitinka šio reglamento I priedo 6 punkte nustatytas charakteristikas, laikomas neapdorotu alyvų išspaudų aliejumi, kaip apibrėžta Reglamento (EEB) Nr. 136/66 priedo 4 punkte.
6. Aliejus, kurio charakteristikos atitinka šio reglamento I priedo 7 punkte nustatytas charakteristikas, laikomas rafinuotu alyvų išspaudų aliejumi, kaip apibrėžta Reglamento (EEB) Nr. 136/66 priedo 5 punkte.
7. Aliejus, kurio charakteristikos atitinka šio reglamento I priedo 8 punkte nustatytas charakteristikas, laikomas alyvų išspaudų aliejumi, kaip apibrėžta Reglamento (EEB) Nr. 136/66 priedo 6 punkte."
2) Išbraukiamos 2 straipsnio 1 dalies septinta ir dvylikta įtraukos.
3) 2 straipsnio 4 dalies pirmoji pastraipa pakeičiama taip:
"Tikrinant 3 dalyje nustatyta tvarka, analizės, nurodytos II, III, IX, X ir XII prieduose, ir, jei daromos, bet kokios nacionaliniuose įstatymuose numatytos kontraanalizės atliekamos prieš pasibaigiant minimaliam bandinių galiojimo laikui. Jei bandiniai paimami daugiau nei prieš keturis mėnesius iki pasibaigiant minimaliam galiojimo laikui, jie turi būti analizuojami ne vėliau kaip ketvirtąjį mėnesį po bandinių paėmimo. Kitoms šiame reglamente numatytoms analizėms jokie laiko apribojimai netaikomi."
4) Įterpiamas 2a straipsnis:
"2a straipsnis
Patikrinti, ar bandinys atitinka deklaruotą kategoriją, nacionalinės valdžios institucijos arba jų atstovai gali šiais būdais:
a) atlikdami bet kuria eilės tvarka I priede nurodytas analizes, arba
b) laikydamiesi Ib priedo schemoje sprendimams priimti nustatytos eilės tvarkos, kol gaunamas vienas šioje schemoje įrašytų atsakymų."
5) 7 straipsnis pakeičiamas taip:
"7 straipsnis
Taikomos Bendrijos nuostatos dėl nepageidaujamų medžiagų.
Tirpikliams, kurių sudėtyje yra halogenų, visų kategorijų alyvuogių aliejams nustatytos šios ribinės vertės:
- maksimalus bet kurio aptikto tirpiklio, kurio sudėtyje yra halogenų, kiekis: 0,1 mg/kg,
- maksimalus bendras visų tirpiklių, kurių sudėtyje yra halogenų, kiekis: 0,2 mg/kg."
6) Priedai iš dalies pakeičiami remiantis šio Reglamento priedais.
2 straipsnis
Šis Reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. lapkričio 1 d.
Teisėtai pagamintais ir paženklintais etiketėmis Bendrijoje arba teisėtai importuotais į ją ir paleistais į apyvartą iki 2003 m. lapkričio 1 d. produktais gali būti prekiaujama, kol išsibaigs jų atsargos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 6 d.

Labels: 7
3
17
6